b'\n_START_ARTICLE_\nSotion\n_START_PARAGRAPH_\nSotion (n. 200-170 eaa.) oli antiikin kreikkalainen doksografi ja el\xc3\xa4m\xc3\xa4kertakirjailija. H\xc3\xa4n oli kotoisin Aleksandriasta._NEWLINE_Sotion oli merkitt\xc3\xa4v\xc3\xa4 l\xc3\xa4hde Diogenes Laertioksen filosofiel\xc3\xa4m\xc3\xa4kerroille. H\xc3\xa4nen teoksistaan ei ole s\xc3\xa4ilynyt yht\xc3\xa4k\xc3\xa4\xc3\xa4n, mutta ne tunnetaan ep\xc3\xa4suorasti muun muassa Diogeneen kautta. Sotionin p\xc3\xa4\xc3\xa4teos oli Perimysj\xc3\xa4rjestyksist\xc3\xa4 (\xce\x94\xce\xb9\xce\xb1\xce\xb4\xce\xbf\xcf\x87\xce\xae tai \xce\x94\xce\xb9\xce\xb1\xce\xb4\xce\xbf\xcf\x87\xce\xb1\xce\xaf). Se on varhaisin tunnettu teos, jossa filosofeja j\xc3\xa4rjestettiin koulukuntiin perimysj\xc3\xa4rjestyksitt\xc3\xa4in eli opettaja-oppilas -ketjujen mukaisesti. Sotionilta on per\xc3\xa4isin muun muassa ajatus joonialaisesta koulukunnasta, joka sai alkunsa Thaleesta, joka vaikutti Anaksimandrokseen, joka vaikutti edelleen Anaksimeneehen, ja niin edelleen._NEWLINE_Perimysj\xc3\xa4rjestyksist\xc3\xa4 koostui todenn\xc3\xa4k\xc3\xb6isesti kolmestatoista kirjasta, ja ainakin osa sen aineistosta oli per\xc3\xa4isin Theofrastoksen kokoamasta doksografiasta. Perimysj\xc3\xa4rjestyksist\xc3\xa4 oli tarpeeksi tunnettu, jotta Herakleides Lemboslainen teki siit\xc3\xa4 lyhennelm\xc3\xa4n toisen vuosisadan eaa. puoless\xc3\xa4 v\xc3\xa4liss\xc3\xa4, ja my\xc3\xb6hemmin saman nimisen teoksen kirjoittivat my\xc3\xb6s Sosikrates ja Antisthenes Rhodoslainen.'